
PËR FILLIMIN E PROCEDURËS PËR VENDOSJE GJOBE NDAJ SHOQËRISË “CEZ SHPËRNDARJE” SHA

Në mbështetje të nenit 64 pika 1 germa “dh” dhe “gj” të ligjit nr. 9072, datë 22.5.2003 “Për sektorin e energjisë elektrike”, të ndryshuar, të ligjit nr. 10 279, datë 20.5.2010 “Për kundërvajtjet administrative” dhe neneve 5 dhe 6 e në vazhdim të rregullores “Për vendosjen e gjobave dhe kushteve të lehtësimit prej tyre”, miratuar me vendimin e Bordit të Komisionerëve të ERE-s nr. 101, datë 19.7.2012, Bordi i Komisionerëve të ERE-s, në mbledhjen e tij të datës 12.11.2012, pasi shqyrtoi relacionin e përgatitur nga Drejtoria e Licencimit dhe e Monitorimit të Tregut dhe Drejtoria Juridike dhe e Mbrojtjes së Konsumatorit, 
konstatoi se:
“CEZ Shpërndarje” ka kryer shkelje të kontratës së furnizimit me energji elektrike për klientët familjarë dhe jofamiljarë, neni 2 pika 1, mbi furnizimin e pandërprerë me energji elektrike të konsumatorëve tariforë.
Shoqëria “CEZ Shpërndarje” ka kryer shkelje të pikës 3.1 të kushteve të licencës së shpërndarjes së energjisë elektrike dhe pikës 3.1 të licencës së furnizimit publik me pakicë.
Shkaqet e kryerjes së kundërvajtjes konsiderohen të mesme, nisur nga fakti i mungesës së modeleve organizative dhe të rregullave të menaxhimit korrekt, me qëllim parandalimin e shkeljeve, si dhe mungesë personeli në mirëmbajtjen dhe kontrollin e linjave elektrike, kryesisht kjo në zonat rurale.
I licencuari është dënuar më parë për kundërvajtje (me anë të vendimit nr. 90, datë 15.11.2010 dhe vendimit nr. 128, datë 11.9.2012 të Bordit të Komisionerëve të ERE-s), por jo për të njëjtën shkelje.
Pasojat e ardhura nga veprimet e shoqërisë “CEZ Shpërndarje” sh.a. do të konsiderohen mesatare. Kjo duke parë numrin e klientëve të përfshirë dhe dëmin e shkaktuar konsumatorëve.
Për gjithë sa më sipër, Bordi i Komisionerëve të ERE-s

Vendosi:

1. Të fillojë procedurën për vendosje gjobe ndaj shoqërisë “CEZ Shpërndarje” sh.a.
2. Vlera fillestare e gjobës është në masën 1.11 % të të ardhurave vjetore të vitit paraardhës të shoqërisë “CEZ Shpërndarje” sh.a.
3. Ngarkohet Drejtoria Juridike dhe e Mbrojtjes së Konsumatorit për njoftimin e shoqërisë “CEZ Shpërndarje” për vendimin e Bordit të Komisionerëve të ERE-s. 
Ky vendim hyn në fuqi menjëherë.
Ky vendim botohet në Fletoren Zyrtare.

